
Αρκαλοχώρι, 09/ 10 /2026
Προς: ΜΜΕ
ΔΕΛΤΙΟ ΤΥΠΟΥ

Έναρξη μαθημάτων στο Τμήμα «Στέλεχος Υπηρεσιών  Αερομεταφοράς» της 1ης ΣΑΕΚ Ηρακλείου στο Αρκαλοχώρι

Με τις καλύτερες ευχές για μια δημιουργική εκπαιδευτική χρονιά, πραγματοποιήθηκε η έναρξη των μαθημάτων της 1ης ΣΑΕΚ Ηρακλείου, Τμήματος Αρκαλοχωρίου.

Τους καταρτιζόμενους καλωσόρισε ο Διευθυντής της 1ης Σχολής Ανώτερης Επαγγελματικής Κατάρτισης Ηρακλείου, Μιχάλης Γραφανάκης, μαζί με τους υπεύθυνους της ΣΑΕΚ ενώ στην έναρξη παρευρέθηκαν ο  Δήμαρχος Μινώα Πεδιάδας Βασίλης Κεγκέρογλου και ο Εντεταλμένος Δημοτικός Σύμβουλος Παιδείας & Αθλητισμού Στέφανος Ψυλλάκης, οι οποίοι ευχήθηκαν στους καταρτιζόμενους καλή εκπαιδευτική χρονιά και καλή δύναμη. 

Ο Δήμαρχος  εξήρε την εξαιρετική συνεργασία του Δήμου με τον Διευθυντή, τους εκπαιδευτικούς και τους υπεύθυνους της ΣΑΕΚ, υπογραμμίζοντας ότι η καλή συνεργασία όλων των εμπλεκόμενων φορέων αποτελεί βασική προϋπόθεση για την επιτυχή λειτουργία του Τμήματος στο Αρκαλοχώρι.

Παράλληλα, επισημάνθηκε η ιδιαίτερη αξία της λειτουργίας του Τμήματος για την περιοχή, η επαγγελματική κατάρτιση και η δημιουργία νέων ευκαιριών για τους νέους και τους πολίτες του τόπου. 

Η λειτουργία του Τμήματος δίνει μια σημαντική εκπαιδευτική δυνατότητα στο Δήμο Μινώα Πεδιάδας, προσφέροντας στους καταρτιζόμενους σύγχρονες γνώσεις και δεξιότητες που μπορούν να αποτελέσουν σημαντικό εφόδιο για την επαγγελματική τους πορεία ενώ αξίζει να σημειωθεί ότι η Δημοτική Αρχή, έχει υποβάλει αίτημα προς το Υπουργείο Εργασίας και τη ΔΥΠΑ για τη δημιουργία και λειτουργία Δημόσιας Σχολής Ανώτερης Επαγγελματικής Κατάρτισης (ΣΑΕΚ) και στο Καστέλλι, με δύο ειδικότητες: «Στέλεχος Υπηρεσιών Εφοδιαστικής Αλυσίδας» και «Βοηθός Παιδαγωγών Πρώιμης Ηλικίας».

